钦定古今图书集成/明伦汇编/官常典/第798卷 > 林鹗
## 钦定古今图书集成/明伦汇编/官常典/第798卷 > 林鹗

按《明外史》本传：“鹗字一鹗，浙江太平人。景泰二年进
士。授御史，监京畿乡试。陈循等讦考官，鹗邑子林挺
预荐，疑鹗有私，逮挺考讯，挺实无他，得白英宗复辟，
仿先朝故事，出廷臣为知府。鹗得镇江，召见赐膳及
道里费，谕所以擢用意。鹗感激，革弊举废，治甚有声。
漕故经孟渎，险甚。巡抚崔恭议凿河，自七里港引金”
山上流通丹阳避之。鹗言：“道里远多石，且坏民庐墓。
请按京口闸、甘露坝故迹濬之，令通舟。春夏启闸，秋
冬度坝，功力省便。”恭从其议，遂为永利。居五年，以才
任治剧，调苏州。成化初，超迁江西按察使。有犯大辟
贿达官求生者，鹗执愈坚。广东寇剽赣州，急调兵御
之，遁去。广信妖贼妄称天神惑众，捕戮其魁，立解散。
历左、右布政使。岁饥，奏减民租十五万石。成化六年
擢南京刑部右侍郎。母忧，服除，召为刑部右侍郎。执
法不挠。十二年得疾卒。鹗交游不苟，对妻子无惰容，
公馀辄危坐读书。事生母孝谨，母稍不怡，必跪请，得
其懽乃已。殁。不能具棺敛，友人为经纪其丧。嘉靖中，
赠刑部尚书，谥恭肃。